Polisiebeamptes by hof in hegtenis geneem | Maroela Media
Brig. Vishnu Naidoo, woordvoerder van die polisie, sê die beamptes is deur die polisie se teenkorrupsie-eenheid in hegtenis geneem omdat hulle glo omkoopgeld van 'n huisbraakverdagte geëis het.
Volgens Naidoo het die twee beamptes, 'n adjudant-offisier en 'n sersant, onlangs 'n verdagte op aanklag van huisbraak en diefstal in Letlabile in hegtenis geneem. Die verdagte is by die Letlabile-polisiestasie aangehou in afwagting op sy hofverskyning wat gister sou plaasvind.
Die sersant het egter na bewering die verdagte Dinsdag genader en glo aangebied om hom te help om op "borgtog" vrygelaat te word. "Die sersant het R2 500 by die verdagte geëis en aangevoer R500 is vir die borgtog en R2 000 sal die fasilitering van die borgtog dek," sê Naidoo.
Nadat die teenkorrupsie-eenheid gekontak is, is 'n span na die Brits-landdroshof gestuur waar die sersant en nog 'n beampte in hegtenis geneem is.
"Aanklagte van korrupsie en dwarsboming van die gereg is teen die beamptes aanhangig gemaak. Hulle is tans albei in polisieaanhouding," sê Naidoo.
Hy het 'n beroep gedoen op enigiemand wat met soortgelyke eise deur polisiebeamptes te doen kry om dit by Stop Misdaad by 08600 10111 aan te meld.
Ons moet net ingedagte hou dieselfde mans het met die verkiesing 'waggehou' Dis hulle waarop hoedjie cele so trots is
Dit is n algemene ding hoekom is die kriminele so arrogant en hoekom skiet misdaad die hoogte in want die polisie is korrup en doen nie hulle werk nie.
Dan moet die hof beamptes ook betrokke wees , want die polisie staan nie borg toe nie .
Die telefoonnommer vir Stop Misdaad sal heel waarskynlik gladnie beantwoord word nie.
Klink my die twee manne is nou geskik vir bevordering. Hoe meer korrup, hoe meer loopbaangeleenthede!